Hrušovský, Pavol, podpredseda NR SR (2010-12-16):
Ďakujem pekne, pán podpredseda. Vážený pán minister, kolegyne, kolegovia, dovoľte, aby som krátko sa vyjadril aj ja k prebiehajúcej rozprave a k návrhu skupiny poslancov na zvolanie tejto schôdze Národnej rady k prerokovávaniu problematiky výstavby diaľnic. Dopredu chcem povedať a priznať sa, že nie som odborníkom na výstavbu diaľnic, ani na čerpanie eurofondov, ale politicky by som sa rád vyjadril k prebiehajúcej rozprave a k návrhu, ktorý poslanci predložili. Aj z hľadiska tejto diskusie cítim, že je tu viacej politiky ako skutočného a úprimného hľadania, ako riešiť taký veľký projekt, ako je výstavba rýchlostných komunikácii a diaľnic na Slovensku s uvedomením si toho, že takéto projekty presahujú volebné obdobia jednotlivých funkčných období politických strán. Preto by som bol rád, keby aj v budúcnosti táto diskusia mala skutočne naozaj viacej vecných ako opozičnopolitický obsah, a vítam preto aj návrh, ktorý predložil podpredseda vlády a minister dopravy, že chce a príde a predloží poslancom Národnej rady v marci budúceho roku koncepciu, ako si táto vláda, táto vládna koalícia želá nie zastaviť, a to chcem podotknúť, ale pokračovať vo výstavbe diaľnic. Chcem sa vyjadriť aj k niektorým vyjadreniam mojich kolegov poslancov na adresu pána ministra a chcem povedať, aj predsedu mojej politickej strany. Priatelia, tadiaľto cesta nevedie – znižovaním autority, ľudskej dôstojnosti. Naozaj ja som obdivoval odvahu Jána Figeľa, ktorý po tom, ako sa dohodli štyri politické strany, prevzal na seba zodpovednosť nielen ako člen vlády, ale aj ako predseda politickej strany za jednu z najťažších politík, ktorá na Slovensku reálne existuje. Je to tak, darmo by sme chceli hovoriť niečo iné. A prijímania rozhodnutí, ktoré nie sú ľahké a ktoré musí urobiť minister, nikto iný to zaňho neurobí, nie sú zo dňa na deň možné. Ja pozorujem ako nie zbabelo, ale odvážne pristúpil k niektorým rozhodnutiam, ktoré vyvolávajú isté obavy, čo s diaľnicami a rýchlostnými komunikáciami v tomto volebnom období táto vládna koalícia plánuje. Chcem vás uistiť o tom, že chce pokračovať vo výstavbe diaľnic a nechce výstavbu diaľnic zastaviť, ale hľadáme lepšie riešenia, lepšie projekty a výhodnejšie financovania, ktoré pre budúce generácie nebudú znamenať zvýšenie nákladov na ich životnú úroveň, ale, naopak, budú ľudí robiť istejšími a bezpečnejšími. Populizmus, niekedy demagógia až nepravda, ktorých sme častokrát svedkami v slovenskej politike, aj v tejto téme výstavby diaľnic, priatelia, tento problém neriešia. Chcem vás ubezpečiť, že ja ako predseda poslaneckého klubu a aj ako podpredseda Národnej rady Slovenskej republiky budem veľmi dbať na to, aby to, čo táto vládna koalícia, pán minister Mikolaj, nie je rozhodujúci program politickej strany, rozhodujúci je program tejto vlády a táto vláda má svoj program, má svoj projekt, ktorý chce napĺňať, a ten je založený na reálnych možnostiach, ktoré Slovenská republika aj pri výstavbe diaľnic má. Chceme dodržať a chceme ho realizovať a minister Figeľ stojí na čele tohto rezortu a verím tomu, že na konci volebného obdobia budeme vedieť osvedčiť jeho odbornosť, schopnosť tejto vládnej koalície dodržať sľuby a záväzky, ktoré sme občanom Slovenskej republiky dali. Chcem vás uistiť o tom, že nechceme ani klamať, ani kradnúť, ale chceme stavať diaľnice a budovať infraštruktúru tak, aby to ľudia na Slovensku aj cítili ako záväzok, ktorý sme im pred parlamentnými voľbami, ale aj počas týchto posledných mesiacov dali. Ďakujem. (Potlesk.)